钦定古今图书集成/理学汇编/学行典/第087卷 > 《种学斋铭》前人
## 钦定古今图书集成/理学汇编/学行典/第087卷 > 《种学斋铭》前人

姑苏张君，其名为田，其字为芸己，遂以“种学” 号其斋。居濂闻之而叹曰：“何芸己之善取义者欤？盖其先人子昭君积书满家，而日读之，芸巳又从而继之，非惟芸己也。其子肯又能善承而勿使替之，是张氏种学者三世矣。” 因为著铭，勒诸斋中，一以昭种之之功，一以为芸己父子勗也。铭曰：

我有心田，为寸者方。何以种之，以道德为之秧。其叶
油油，其本洸洸。仁耕之而义耨之，唯恐涉于岁荒，俟
彼西成。于粲其箱。可以续烝民之命脉，可以佐至治
之馨香。此韩子之喻崔生，所以欲久积而大昌。肯舍
己以从人，不以礼而为防。有美君子，厥姓惟张。通经
而探乎元髓，掞文而煜乎星芒。取种学而名斋，欲孳
孳而自彊。史官作铭，揭之中堂。愿是藨而是蔉，终大
迄于丰穰。